אבי-יונה בואנו

אָבִי-יוֹנָה (בַּמְבִּי) בּוּאֵנוֹ (נולד ב-1955) הוא מעצב תאורה ישראלי. בואנו נולד בתל אביב וגדל בשכונת שפירא עם אמו ושני אחיו. יחסיו עם אמו היו מסויגים, אך היא זו שהנחילה בו את האהבה למוזיקה. אל תחום התאורה הגיע לאחר הצבא. הוא נהג לשבת עם חבר ששירת יחד איתו, רמי פורטיס, בקפה "פינתי", ופועלי הבמה שנהגו להגיע למקום עודדו אותו להיכנס אתם לעבודה. בואנו מיאן, אולם באחד הערבים בשנת 1976 ביקש אמרגנו של פורטיס, רפי מלול, מבואנו לסייע עם הופעה דחופה של דני ליטני, וכך הוא החל את דרכו בתפקיד איש טכני. לאחר מספר חודשים עבד על הסאונד והתאורה במופע של מתי כספי בצוותא, מה שהוביל לעבודה עם אמנים בולטים נוספים ובהם: אריק איינשטיין, שלום חנוך, שלמה ארצי, ריטה, יהודה פוליקר, יהודית רביץ, החברים של נטשה, כוורת, רמי פורטיס וברי סחרוף. לאחר זמן מה החל לעבוד בדיסקוטקים ובפסטיבלי רוק בתל אביב, בין היתר בקולוסיאום. בעקבות פסטיבל רוק שבו שיתף פעולה עם מוזיקאים שהגיעו מבריטניה, קיבל הזמנה מחברת התאורה שעובדת עם פינק פלויד, ולאחר מספר חודשים, בשנת 1982, עזב לחו"ל בעקבות ההצעה. בתחילת דרכו האמנותית באנגליה היה עוזר תאורן, ובמהלך שהותו שם עבד עם להקות רוק במגוון תפקידים: החל מטכנאי, מפעיל ומעצב ועד לראש צוות. בין הלהקות והזמרים איתן עבד היו: הקיור, מייק אולדפילד, דייוויד גילמור, רוג'ר ווטרס, תומפסון טווינס, הקומודורס ומיט לוף. בהמשך עבד עם זמרים מסוגות שונות כדוגמת ג'אז ודאנס, בהם סטיבי וונדר, נינה סימון ומיילס דייוויס. עם שובו לישראל החל לעבוד עם אמנים ולהקות בולטים, בואנו עיצב עבור כל תיאטראות הרפרטואר בישראל: הקאמרי, הבימה, תיאטרון באר שבע, התיאטרון העירוני חיפה ותיאטרון בית לסין. בואנו משמש מעצב הבית של אנסמבל עיתים של רנה ירושלמי ועיצב את התאורה עבור "רומיאו ויוליה", "וויצק", "ויאמר וילך", "ויסעו ויחנו", "חלום ליל קיץ", "שלוש אחיות", "מיתוס", "הדיבוק", "הרצל" ויצירות נוספות. בנוסף עיצב תאורה עבור יצירות המחול של להקת בת שבע וליווה את יצירותיהם של אוהד נהרין, ענבל פינטו ואבשלום פולק ושרון אייל . בחו"ל עיצב עבור להקת אלווין איילי, בלט האופרה של פריז והפקות אופרה בטוקיו, ניס, ליון, ברצלונה, מדריד, בילבאו, קופנהגן וקלן. בישראל לקח חלק מרכזי בהפקות הענק של "אאידה" ו"נבוקו" למרגלות ה"מצדה" של האופרה הישראלית החדשה, וכן ב"מאדאם באטרפליי", "טורנדוט", "טוסקה", "דון ג'ובאני", "אלפא ואומגה" ויצירות נוספות. משנת 1995 משמש מעצב התאורה הקבוע של תיאטרון גשר ועיצב את התאורה למספר רב של הצגות בתיאטרון. בתיאטרון הקאמרי עיצב בשנת 2018 את תאורת המחזה "אותלו" ובשנת 2019 את תאורת המחזה "הנכד". בתיאטרון הבימה עיצב בשנת 2022 את תאורת המחזה "הרטיטי את ליבי". בשנת 2023 עיצב את התאורה בהצגה מלאכים באמריקה בתיאטרון הקאמרי. בואנו עיצב תאורה ותפאורה עבור תחרות האירוויזיון ותוכניות שונות נוספות. בואנו חי עם בת זוגו בתל אביב, ולהם שני ילדים: בן ומאיה. בואנו זכה 11 פעמים בפרס עיצוב התאורה בפרס התיאטרון הישראלי: ב-1995–1996, ב-1998–2004 (ברציפות), ב-2008 ב-2010 וב-2014. בנוסף, זכה בפרס יאיר שפירא על פיתוח שפה ייחודית לעולם המחול. בשנת 1996 זכה לציון לשבח בפרס משה הלוי לאמנות הבימה עבור "הטכנולוגיות המשוכללות והמודרניות של התאורה הממוחשבת, שהביא לתיאטרון הישראלי, בעיצוב תאורת במה". כן זכה בפרס על הישגים יוצאי דופן על מיזם מרכז המבקרים בכותל בשנת 2008 מידי ארגון Thea של דיסני. מאירה שפי, אבי יונה בואנו (במבי) מעצב תאורה, כתב העת "תיאטרון" מס' 6 בואנו אבי יונה Bueno Avi-Yona, באתר אוניברסיטת תל אביב בואנו אבי יונה (במבי), מעצב תאורה, באתר האופרה הישראלית החדשה אבי-יונה בואנו (במבי), באתר הבימה אבי יונה בואנו (במבי), באתר תיאטרון גשר אבי-יונה בואנו (במבי), באתר "הבמה" אבי יונה (במבי) בואנו, באתר להקת המחול בת-שבע טל לוין, עכבר העיר אונליין, כ-7000 איש ממתינים לכרטיסים לאופרה "אאידה", באתר הארץ, 15 ביוני 2010 אלעד סמורזיק, האיש שהאיר את רוג'ר ווטרס ושלמה ארצי, באתר הארץ, 30 באוגוסט 2011 אייל מלובן, עכבר העיר אונליין, אור עולה בערב: איך יעצב אבי-יונה בואנו את התאורה לאופרה נבוקו, באתר הארץ, 14 באפריל 2010 אבי יונה בואנו (במבי) - "שש דמויות מחפשות מחבר", באתר פרס התיאטרון הישראלי פודקאסט "מאחורי הפנסים" בהשתתפותו של אבי יונה בואנו אבי-יונה בואנו, בארכיון הבימה אבי-יונה בואנו, בארכיון תיאטרון גשר